Line Barfod (EL), 2009-04-24:
I lighed med Socialdemokraternes ordfører, hr. Rasmus Prehn, vil jeg gerne sige, at jeg mener, at det for det første er dybt problematisk, at vi har møde i Folketinget, samtidig med at der er møde i Danske Regioner, og for det andet, at man så oven i købet sætter et forslag på, hvor kommunalordførerne skal være til stede.
Jeg håber meget, at Præsidiet vil nå frem til samme konklusion og ændre på det forhold til næste år.
Hvad angår det forslag, vi står med, må man jo sige, at den økonomi, som et flertal i Folketinget har skruet sammen for kommunerne - den økonomistyring, der er - giver kæmpe problemer.
Det gør den først og fremmest for de mennesker, der kommer i klemme - de mennesker, hvor vurderingen af, hvad man skal gøre for at hjælpe dem, ikke afhænger af, hvad der er bedst for det enkelte menneske, men af, hvad der bedst kan betale sig for kommunekassen i forhold til de mærkelige refusionsordninger, forskellige satser osv., der er valgt fra Folketingets side.
For det er jo sådan, at hvis man gerne vil vide, hvad Folketingets flertal virkelig ønsker at få gennemført med en lov, skal man ikke se så meget på lovparagrafferne; så skal man se på den økonomistyring, der ligger bag.
Det er jo det, man også kan se i forbindelse med det lovforslag, vi behandler på arbejdsmarkedsområdet, om, at man vil privatisere jobcenterindsatsen i forhold til de arbejdsløse.
Det er her tydeligt at se på den økonomistyring, der ligger fra regeringen og Dansk Folkeparti, at kommunerne skal straffes, hvis ikke de privatiserer, og at meningen er at piske de arbejdsløse så meget som muligt i stedet for at sørge for, at vi laver en god indsats, altså tager os ordentligt af dem, der bliver arbejdsløse, og sørger for, at de hurtigst muligt kommer i arbejde igen.
Så den måde, man styrer på, er dybt problematisk i forhold til de mennesker, der kommer i klemme, men jo også i forhold til kommunerne og i forhold til demokratiet i kommunerne.
Muligheden for, at man i kommunerne kan beslutte, hvad man vil satse på - altså at man i en kommune kan vælge, at der er nogle ting, man vil udvikle, og kan vælge, at man vil satse på bestemte områder - bliver meget svært at få med den stramme økonomistyring, der er valgt af regeringen og Dansk Folkeparti.
Herunder er det, at man på et tidspunkt indførte dummebøder til kommuner, der ønskede at opføre sig fornuftigt og tænke langsigtet, og det, at man har lavet en økonomistyring fra regeringen og Dansk Folkepartis side, der gør, at man f.eks. ikke i en institution over et par år kan spare op til en ny legeplads, man gerne vil have.
Man skal brænde alle sine penge af hvert år, for ellers risikerer man, at de går tilbage i statskassen i form af dummebøder.
Det er ikke smart, hvis vi gerne vil fremme demokratiet, gerne vil fremme, at folk tænker langsigtet og tænker i helheder.
Fra Enhedslistens side har vi igennem flere år foreslået, at man for overførselsindkomsternes vedkommende - det, der handler om mennesker skal sikre 100 pct. statsrefusion, så den behandling, kommunerne giver de mennesker, der kommer i det sociale system, de mennesker, der bliver syge osv., afhænger af, hvad der er bedst for at hjælpe det enkelte menneske, i stedet for af, hvad der er bedst for kommunekassen ud fra den økonomistyring, som regeringen og Dansk Folkeparti har vedtaget.
Det ville hjælpe rigtig mange mennesker.
Det ville nedsætte bureaukratiet ganske betragteligt, og det ville også sikre en stor omfordeling mellem kommunerne i forhold til det forhold, der i dag.
Dernæst mener vi, at man i den nuværende krisesituation skulle bruge muligheden for at få sat folk i arbejde og samtidig gøre en stor indsats i forhold til klimaet.
Det kræver noget helt andet end de små lappeløsninger, der ligger i det her forslag.
Det kræver, at man massivt går ud og satser på at fremrykke de offentlige investeringer i renovering, klimarenovering, af skoler, plejehjem, børnehaver osv.
og i at sikre ordentlig kollektiv trafik og alt det andet, der er behov for, og som kommunerne forhindres i, dels fordi de ikke har penge, dels fordi de rammer anlægsloft og serviceloft, hvis de gør det.
Så der er meget, der er behov for at ændre på det her område.
Vi mener, at det her forslag absolut ikke tager fat på de alvorlige problemer, der er, og derfor kan vi heller ikke støtte forslaget.